Obsah
1. Organizátor
2. Riadiaci orgán súťaže
3. Počet účastníkov a rozdelenie
4. Žreb súťaže
5. Termíny
6. Web a výsledkový servis
7. Herný systém
8. Herné pravidlá
9. Disciplinárny poriadok
10. Bodovací systém
11. Rozhodcovia
12. Hrací čas
13. Výbava hráčov a tímu
14. Manažér tímu
15. Oprávnenosť štartu hráča a registrácia hráča
16. Súpiska mužstva
17. Povinnosti tímu
18. Ocenenia
19. Antidopingová agentúra SR
20. Kontaktná osoba
21. Ostatné
1. Organizátor
Organizátorom SZMF Superligy U23 je Slovenský zväz malého futbalu (ďalej len "SZMF). Výkonný výbor SZMF menuje a odvoláva členov riadiaceho orgánu súťaže.
2. Riadiaci orgán súťaže
Riadiacim orgánom súťaže je Ligová rada, ktorá pozostáva z 3 členov, ktorých menuje organizátor súťaže SZMF. Riadiaci orgán Ligová rada ďalej menuje predsedov jednotlivých komisií potrebných pre túto súťaž.
Členovia Ligovej rady:
Peter Králik - riaditeľ súťaže
Matúš Kocún - výkonný riaditeľ súťaže
Juraj Šupák - člen Ligovej rady
Rozhodcovská komisia má za úlohu delegovanie rozhodcov na zápasy SZMF Superligy U23 a hodnotenie rozhodcovských výkonov. Úlohou rozhodcovskej komisie je dbať na dodržovanie herných pravidiel počas zápasov SZMF Superligy U23.
Disciplinárna komisia sa zaoberá disciplinárnym konaním, ktoré môže byť vznesené voči tímu, hráčovi, funkcionárovi, rozhodcovi, usporiadateľovi a iným osobám, ktoré priamo súvisia s organizáciou zápasov SZMF Superligy U23.
3. Počet účastníkov a rozdelenie
Každý účastník súťaže musí byť riadne schválený riadiacim orgánom súťaže a musí mať platnú licenciu účastníka súťaže od Slovenského zväzu malého futbalu na daný ročník. Každý hráč, funkcionár a iné zúčastnené osoby musia byť členom Slovenského zväzu malého futbalu. SZMF Superligy U23 sa budú môcť zúčastniť len výbery miest, ktoré účinkujú v Niké Superlige. Do výberu mesta môžu byť povolaní hráči všetkých líg v malom futbale v danom meste.
Počet účastníkov je pre sezónu 2022/23 stanovený na 12 tímov (mestských výberov), ktoré budú prerozdelené do troch skupín (geografické rozdelenie).
Nasadenie tímov do skupín:
Skupina Západ: Bratislava, Trnava, Piešťany, Trenčín
Skupina Stred: Zvolen, Martin, Banská Bystrica, Nitra
Skupina Východ: Košice, Prešov, Humenné, Galaktik Košice
4. Žreb súťaže
Žreb súťaže je v plnej kompetencii riadiaceho orgánu súťaže.
5. Termíny
Termínová listina jednotlivých zápasov bude zverejnená na oficiálnom webe súťaže www.narodnaliga.sk.
Termíny nadstavbovej časti budú zverejnené do skončenia základnej časti.
V prípade zmeny termínov zápasov musia byť nové termíny zverejnené na oficiálnom webe SZMF Superligy U23 najneskôr do 14 dní pred oficiálnym dátumom zápasu. Riadiaci orgán súťaže si vyhradzuje právo vo výnimočných prípadoch (predkolá, dohrávky) skrátiť túto dobu oznámenia nového termínu maximálne o 7 dní.
6. Web a výsledkový servis
Oficiálnym webom SZMF Superligy U23 je www.narodnaliga.sk, kde sú zverejnené všetky potrebné informácie o SZMF Superlige U23 ako termínová listina zápasov, výsledkový a štatistický servis, novinky, rozhovory, tresty hráčov a všetky potrebné dokumenty ako Disciplinárny poriadok, Propozície súťaže a Herné pravidlá malého futbalu.
7. Herný systém
Základné skupiny:
Tímy sú rozdelené do troch skupín po 4 tímy a to do skupiny ZÁPAD, STRED a VÝCHOD (geografické rozdelenie). V základnej skupine odohrá každý tím dokopy 6 zápasov a to systémom "každý s každým" na dva zápasy.
Zápasy v základnej skupine prebehnú turnajovým spôsobom, keď v rámci jedného hracieho kola odohrá každý tím 3 zápasy, teda jeden proti každému súperovi zo skupiny.
Po základnej časti sa vytvorí rebríček tímov 1. - 4., pričom na prvom mieste bude najlepší tím z víťazov skupín a na 4. mieste najlepší tím z druhých miest.
Playoff - nadstavbová časť:
Do nadstavbovej časti postupujú víťazi skupín a najlepší tím z druhého miesta zo všetkých skupín, teda 4 najlepšie tímy po základnej časti.
Všetky zápasy playoff sa odohrajú počas finálového dňa. Najskôr prebehnú zápasy semifinále a následne zápasy o 3. miesto a samotné finále.
Poradie tímov 1. - 4. pred playoff:
1. miesto - najlepší tím z prvých miest zo všetkých skupín po základnej časti
2. miesto - druhý tím z prvých miest zo všetkých skupín po základnej časti
3. miesto - tretí tím z prvých miest zo všetkých skupín po základnej časti
4. miesto - najlepší tím z druhých miest zo všetkých skupín po základnej časti
O konečnom poradí tímov naprieč skupina na rovnakom umiestnení (napríklad tímov na prvých miestach vo viacerých skupinách) rozhoduje počet získaných bodov zo všetkých odohraných zápasov v základnej časti. Ak majú po odohranej základnej časti dva alebo viac tímov rovnaký počet bodov, tak o poradí rozhoduje:
a) vyšší rozdiel strelených a inkasovaných gólov (celkové skóre),
b) vyšší počet strelených gólov,
c) nižší počet bodov udelených za disciplinárne tresty v základnej skupine (priamo červená karta = 3 body, žltá karta = 1 bod, vylúčenie po dvoch žltých kartách = 3 body),
d) lepšie umiestnenie tímu v predchádzajúcej sezóne.
V prípade remízy po riadnom hracom čase, bude v zápasoch nadstavbovej časti nasledovať penaltový rozstrel.
Štruktúra zápasov nadstavbovej časti:
Semifinále 1 (SF1): 1. vs. 4.
Semifinále 2 (SF2): 2. vs. 3.
V semifinále sa nesmú proti sebe stretnúť tímy z rovnakej skupiny.
Súboj o tretie miesto: porazení SF1 vs. porazení SF2
Finále: víťaz SF1 vs. víťaz SF2
Penaltový rozstrel
V prípade remízy (jedná sa len o zápasy play-off) bude nasledovať penaltový rozstrel. Los kapitánov za prítomnosti rozhodcu určí poradie kopajúcich. Každý tím má tri pokusy, pričom sa tímy striedajú po jednom pokuse. V prípade, ak sa po tretej sérii pokusov nerozhodne, tak sa mení poradie kopajúcich (poradie tímov AB, AB, AB sa zmení na BA, BA, BA až kým sa nerozhodne) a vymeniť sa musia všetci hráči, vrátane brankára! V prípade, ak na súpiske nie je identický počet hráčov na jednej a druhej strane, tak sa počet možných kopajúcich na oboch stranách stanoví podľa tímu, ktorý má na súpiske menej hráčov. V prípade, že už penaltu kopal každý jeden hráč mužstva, tak v tomto prípade môžu hráči kopať penaltu druhýkrát, pričom sa musí opäť dodržať pravidlo o vystriedaní všetkých hráčov vrátane brankára. Takýmto spôsobom sa pokračuje až do rozhodnutia.
8. Herné pravidlá
Pre SZMF Superligu U23 sa budú uplatňovať platné pravidlá hry SZMF, ktoré sú zverejnené na oficiálnom webe SZMF Superligy U23.
Riadny hrací čas zápasu v základnej časti je 2x20 minút.
Riadny hrací čas zápasu v nadstavbovej časti je 2x20 minút a zápas nemôže skončiť remízou. V prípade nerozhodného stavu v nadstavbovej časti nasleduje penaltový rozstrel.
9. Disciplinárny poriadok
SZMF Superliga U23 sa riadi aktuálnym Dsciplinárnym poriadkom (obsahuje aj sadzobník trestov a pokút), ktorý schválil VV SZMF. Disciplinárna komisia podá po každom odohranom kole SZMF Superligy U23 správu o prípadnych disciplinárnych konaniach všetkým manažérom tímov.
Voči rozhodnutiu Disciplinárnej komisie je možnosť odvolať sa. V prípade SZMF Superligy U23 je možnosť odvolať sa do 48 hodín od doručenia správy Disciplinárnej komisie.
Prípadne finančné tresty sú potrestané osoby, respektíve potrestané tímy, povinné uhradiť na účet SZMF do 7 dní od doručenia správy Disciplinárnej komisie. V prípade odvolania sa na správu Disciplinárnej komisie, sa doba splatnosti pozastaví až do doby, kým nebude zverejnené vyjadrenie k odvolaniu.
Na všetky zápasy SZMF Superligy U23 sa uplatňuje platný Disciplinárny poriadok, ktorý je zverejnený na oficiálnom webe SZMF Superligy U23.
10. Bodovací systém
Body získané zo všetkých zápasov sa započítavajú do skupinovej tabuľky. Víťazný tím získava 3 body, v prípade remízy získava tím jeden bod a v prípade prehry získava tím 0 bodov. V prípade rovnosti bodov sa bude postupovať podľa kritérií:
- vzájomný zápas ( v prípade rovnosti bodov viacerých tímov je to počet bodov získaných v minitabuľke),
- rozdiel skóre v rámci minitabuľky,
- väčší počet strelených gólov v rámci minitabuľky,
- rozdiel skróre zo všetkých stretnutí,
- väčší počet strelených gólov zo všetkých stretnutí,
- nižší počet bodov udelených za disciplinárne tresty v základnej skupine (priamo červená karta = 3 body, žltá karta = 1 bod, vylúčenie po dvoch žltých kartách = 3 body),
- lepšie umiestnenie tímu v predchádzajúcej sezóne,
- los.
11. Rozhodcovia
Na zápasoch SZMF Superligy U23 sú prítomní vždy minimálne 2 rozhodcovia, ktorých nominuje Rozhodcovská komisia na základe ich kvalifikácie. Obaja rozhodcovia plnia funkciu hlavných rozhodcov, pričom každý jeden sa pohybuje po jednej z autových čiar. Títo dvaja hlavní rozhodcovia riadia priamo súťažný zápas a dohliadajú na dodržiavanie herných pravidiel SZMF Superligy U23.
V prípade, ak je na zápase prítomní aj tretí rozhodca, tak ten sa pohybuje výhradne medzi striedačkami a plní funkciu pomocného rozhodcu. Tretí rozhodca má na starosti zápis o stretnutí a dohliada na dodržiavanie pravidiel v oblasti striedačiek (správnosť striedania, dodržiavanie pohybu tímu po označenej zóne pre ich striedačku atď.).
Na každom zápase SZMF Superligy U23 je nominovaný aj delegát stretnutia, ktorý je nominovaný Rozhodcovskou komisiou. Delegát stretnutia dohliada na správnosť dodržiavania herných pravidiel a súťažného poriadku na zápasoch SZMF Superligy U23.
12. Hrací čas, prestávka, červená karta, žltá karta a čakacia doba
Hrací čas:
Hrací čas každého zápasu je 2x20 minút. Hlavný rozhodca má právo nadstaviť hrací čas v oboch polčasoch. V prípade nerozhodného stavu po riadnom hracom čase sa zápas v základnej časti končí remízou. V prípade remízy po riadnom hracom čase v nadstavbovej časti bude nasledovať penaltový rozstrel.
Prestávka:
Polčasová prestávka je stanovená na 5 minút. Polčasová prestávka môže byť skrátená po dohode kapitánov s rozhodcami stretnutia.
Žltá karta:
Po obdržaní 3 žltých kariet u jedného hráča v akomkoľvek počte zápasov sa priestupok nepostupuje Disciplinárnej komisii. Hráčovi sa automaticky pozastavuje činnosť na jeden zápas (kumulovaný disciplinárny pirestupok). Výnimkou je inkasovanie v poradí tretej žltej akrty v zápase semifinále, kedy pravidlo o kumulovanom disciplinárnom priestupku nebude uplatnené a hráčovi bude umožnené štartovať vo finále, respektíve v súboji o tretie miesto. V prípade obdržania dvoch žltých kariet v jednom zápase nasleduje automaticky červená karta. Tieto dve žlté karty sa nerátajú do kumulovaných žltých kariet. V prípade obdržania jednej žltej karty a priamej červenej karty v jednom zápase u jedného hráča sa táto žltá karta ráta do kumulovaných žltých kariet. Za každú žltú kartu je tímu udelený finančný trest podľa platného Discplinárneho poriadku.
Červená karta
Obdržanie červenej karty znamená koniec v zápase pre potrestaného hráča. Potrestaný hráč musí opustiť hraciu plochu. Priestupok sa postupuje ďalej Disciplinárnej komisii, ktorá rozhodne o trete podľa platného Disciplinárneho poriadku.
Finančné tresty sú hradené na účet SZMF (SK39 1100 0000 0029 4000 6073), a to potrestanými osobami, alebo tímami.
13. Výbava hráčov a tímu
SZMF zabezpečí každému tímu sadu dresových kompletov a taktiež termoprádlo.
Tímy sú povinné nastúpiť na zápas SZMF Superligy U23 v dresových kompletoch, ktoré im boli poskytnuté od SZMF. V prípade nepriaznivého počasia môžu hráči použiť spodné oblečenie (termoprádlo), ktoré však musí byť farebne zladené s dresovým kompletom. Vrchný diel spodného oblečenia bude tímom zabezpečený od SZMF.
Dresové komplety tímov musia byť farebné odlíšené. V prípade potencionálnej možnosti zhody farby dresov, kraťasov, štulpní alebo termoprádla v zápase, organizátor vopred určí farebnú kombináciu dresového kompletu pre oba tímy v zápase, a to najneskôr 48 hodín pred jeho oficiálnym začiatkom.
Hráči smú na zápas nastúpiť len v povolenej obuvi podľa pokynov majiteľov hracích plôch. Všeobecne medzi povolenú obuv patria kopačky, tarfy a halovky. Kopačky s kovovými kolíkmi sú zakázané. V prípade špecifických podmienok ohľadom povolenej obuvi, je organizátor povinný o tom informovať bezodkladne všetky tímy.
Do povinnej výbavy hráča patria aj holenné chrániče, ktoré musí mať každý hráč, ktorý je na súpiske tímu v danom zápase.
14. Manažér tímu
Každý oblastný zväz môže určiť manažéra výberu mesta, ktorý musí byť schválený riadiacim orgánom. V prípade, ak sa v meste nachádza viac oblastných zväzov, tak si tieto oblastné zväzy určia manažéra po vzájomnej konzultácii. V prípade, že by nedošlo k dohode oblastných zväzov o zvolení manažéra, tak VV SZMF určí manažéra z možných kandidátov, ktorých oblastné zväzy navrhli.
Manažér tímu je plne zodpovedný za dodržiavanie všetkých organizačných pravidiel súťaže.
Manažéri tímov komunikujú (pripomienky, dotazy, žiadosti a iné.) s organizátorom súťaže len cez oficiálne komunikačné kanály (e-mail, mobilný hovor, SMS, osobné stretnutie). Komunikácia cez sociálne siete, ako je facebook, nie je považovaná za oficiálny komunikačný nástroj.
Manažéri tímov zodpovedajú za všetky materiálne veci, ktoré tímom boli pridelené od SZMF a zaväzujú sa, aby sa s nimi zaobchádzalo zodpovedne.
Manažéri tímov sú zodpovední za disciplínu svojich hráčov a realizačného tímu počas zápasov SZMF Superligy U23.
Manažér je zodpovedný zato, že jeho tím vyšle jedného hráča na pozápasový rozhovr, a to najneskôr 2 minúty po záverečnom hvizde rozhodcu.
Manažéri tímov sú zodpovední za poriadok v šatni a kľúče od šatní pridelené na mieste konania zápasov.
Manažér tímu je zodpovedný za administratívu tímu a vytvorenie sezónnej súpisky tímu v administrácii SZMF s názvom ISMF. Taktiež je zodpovedný za to, že všetci hráči na jeho súpiske spĺňajú pravidlo o oprávnenosti štartu hráča v súťaži a údaje pri registrácii vyplnili pravdivo.
Manažér tímu je zodpovedný za zaslanie súpisky tímu na zápas športovému riaditeľovi SZMF Superligy U23, a to najneskôr 24 hodín pred oficiálnym štartom zápasu. Je to z dôvodu TV prenosov a príprave grafiky či iných potrieb producenta TV prenosu. V deň zápasu je možné zo zaslanej súpisky vyškrtnúť niekoľko hráčov, tak aby na súpiske figurovali len hráči, ktorí reálne do zápasu zasiahnu.
Manažér tímu bude odmenený finančnou odmenou vo výške 50 EUR za každé jedno odohrané kolo (3-zápas). Odmena mu bude zaslaná na účet bankovým prevodom po splnení všetkých administratívnych úkonov (podpísanie dobrovoľníckej zmluvy).
15. Oprávnenosť štartu hráča a registrácia hráča
Na súpiske výberov miest môžu byť len hráči, ktorí spĺňajú kritériá pre štart hráča na podujatiach EMF.
Na súpiske tímu nemôže byť pridaný hráč, ktorý je/bol v sezóne 2022/23 registrovaný vo futbalovom klube v najvyššej alebo druhej najvyššej futbalovej súťaži v ktorejkoľvek krajine na svete. Taktiež na súpisku tímu nemôže byť pridaný hráč, ktorý bol od 1.9.2022 súčasťou A-tímu reprezentácie vo futsale akejkoľvek krajiny na svete. Hráč musí byť riadne registrovaný v informačnom systéme SZMF.
Hráč musí byť registrovaný v klube malého futbalu v oblastnej súťaži, za ktorej výber nastúpi v SZMF Superlige U23.
Minimálne vek pre štart v zápase SZMF Superligy U23 je 16 rokov. V tomto prípade sú tímy vyžiadať si písomný súhlas rodičov (zákonného zástupcu). Celú zodpovednosť za štart takéhoto hráča nesie tím a príslušný tréner.
Na zápas SZMF Superligy U23 nemôže nastúpiť hráč, ktorý nebol riaden registrovaný v informačnom systéme SZMF a musí byť na oficiálnej súpiske tímu, ktorá je zverejnená na oficiálnom webe súťaže narodnaliga.sk
V prípade nejasnosti o oprávnenosti štartu hráča, si vedenie SZMF Superligy U23 vyhradzuje právo na stanovenie konečného verdiktu o oprávnenosti štartu hráča v súťaži.
16. Súpiska mužstva
Na oficiálnej súpiske výberu mesta môže byť neobmedzený počet hráčov z oblastných zväzov v danom meste. Na zápasovej súpiske tímu však smie byť len 15 hráčov, a to vrátane brankárov. Na lavičke môže byť okrem hráčov taktiež maximálne 5 osôb realizačného tímu, ktoré budú uvedené v zápise o stretnutí. každý hráč, ktorý je na súpiske výberu mesta musí mať odohraný minimálne jeden súťažný zápas v oblastnom zväze daného mesta. Každý hráč smie v jednom ročníku nastúpiť len za jeden mestský výber, ak riadiaci orgán nestanoví prestupové obdobie v rámci sezóny, ktoré bude presne termínovo definované.
Súpisku tímu na zápas je potrebné odoslať športovému riaditeľovi SZMF Superligy U23 najneskôr 24 hodín pred oficiálnym štartom zápasu. Je to z dôvodu TV prenosov a príprave grafiky či iných potrieb producenta TV prenosu. V deň zápasu je možné zo zaslanej súpisky vyškrtnúť niekoľko hráčov, tak aby na súpiske figurovali len hráči, ktorí reálne do zápasu zasiahnu.
Na zápas SZMF Superligy U23 nemôže nastúpiť hráč, ktorý nebol riadne registrovaný v informačnom systéme SZMF a musí byť na oficiálnej súpiske tímu, ktorá je zverejnená na oficiálnom webe súťaže narodnaliga.sk.
17. Povinnosti tímu
Tím je z dôvodu prísneho doržiavania času začiatku zápasu (z dôvodu presných vysielacích časov TV) povinný dostaviť sa na miesto konania zápasu minimálne 45 minút pred jeho oficiálnym začiatkom. Táto povinnosť je splená, ak je v požadovanom časovom predstihu na mieste konania zápasu prítomných minimálne 6 hráčov (vrátane brankára) a jeden člen realizačného tímu.
Tímy sú povinné nastúpiť na zápas SZMF Superligy U23 v dresových kompletoch, ktoré im boli poskytnuté od SZMF. V prípade nepriaznivého počasia môžu hráči použiť spodné oblečenie (termoprádlo), ktoré však musí byť farebne zladené s dresovým kompletom. Vrchný diel spodného oblečenia bude tímom zabezpečený od SZMF.
Každý tím je povinný vyslať jedného hráča na pozápasový rozhovor, a to najneskôr 2 minúty po záverčnom hvizde rozhodcu.
Všetci hráči a členovia realizačného tímu sa musia na mieste konania zápasu riadiť pokynmi organizátora a dodržiavať ním stanovený časový harmonogram na príchod na ihrisko, rozdcvičku, nástup pred zápasom a podobne.
Každý jeden tím SZMF Superligy U23 je v prípade oslovenia realizačným tímom reprezentácie Slovenska v malom futbale, povinný odohrať minimálne jeden nesúťažný zápas na domácom ihrisku s reprezentáciou Slovenska v malom futbale. Zápas pritom bude spĺňať všetky parametre štandardného zápasu Niké Superligy.
18. Ocenenia
Na konci sezóny budú trofejami a medailami ocenené najlepšie tri tímy sezóny. Taktiež bude ocenený najlepší strelec, najlepší brankár a najlepší hráč sezóny.
19. Antidopingová agentúra SR
Pred, počas, alebo po zápase sa nevylučuje príchod antidopingového komisára Antidopingovej agentúry SA (Slovak Anti-Doping Agency), ktorý má právo na odber vzorky moču náhodne vybraným hráčom za účelom zistenia prítomnosti zakázaných látok v tele športovca.
Zoznam zakázaných látok nájdete TU.
20. Kontaktná osoba
Kontaktnou osobou pre tímy je výkonný riaditeľ Matúš Kocún, ktorého je potrebné kontaktovať oficiálnou cestou (telefonický hovor, sms, alebo e-mail).
Matúš Kocún - výkonný riaditeľ súťaže
e-mail: email@example.com
tel.č.: +421 911 916 731
21. Ostatné
Organizátor si vyhradzuje právo v prípade potreby zmeniť propozície súťaže. V prípade zmeny propozícií súťaže je organizátor povinný túto zmenu oznámiť tímom do 48 hodín.
V prípade, že zápas bude kontumovaný (predčasne, alebo dodatočne), tak výsledok bude stanovený na 5:0 v neprospech tímu, ktorý sa previnil proti pravidlám.
Tímy a ich hráči na sociálnych sieťach sú zodpovední za svoje správanie. V prípade slovných inzultácií na adresu rozhodcov, súperov, organizátorov, či samotnej súťaže, môžu byť hráči pri hrubom porušení tohto pravidla, potrestaní rovnako ako na hracej ploche. Tieto previnenia ďalej posunú Disciplinárnej komisii na prešetrenie.
Všetci účastníci súťaže, hráči, funkcionári a ostatné fyzické osoby, ktoré sa akokoľvek podieľajú na samotnej hre alebo na organizácii podujatia, sa jej zúčastňujú na vlastné nebezpečenstvo.
Vypracoval: Matúš Kocún
Dátum: 24.8.2022
Schválil: VV SZMF
Dátum: 30.8.2022